**Filip Kuba** (s. 29. joulukuuta 1976 Ostrava, Tšekkoslovakia) on tšekkiläinen pelaajauransa lopettanut jääkiekkoilija, joka pelasi puolustajana.

Pelaajaura
----------

Ennen uraansa Pohjois-Amerikassa, Kuba kiekkoili HC Vítkovicen riveissä kotimaassaan Tšekissä. Ensimmäiset ottelunsa Vítkovicen edustusjoukkueessa hän pelasi keväällä 1995, jolloin hän oli mukana neljässä Extraligan pudotuspeliottelussa. Saman vuoden kesällä hän sai NHL-varauksen Florida Panthersin varattua hänet 192. vuorolla varaustilaisuuden kahdeksannella kierroksella. Hän jatkoi Vítkovicessa vielä kauden 1995–1996, minkä jälkeen hän teki sopimuksen Panthersin kanssa ja muutti Yhdysvaltoihin. 

Kuban ensimmäiset Pohjois-Amerikan vuodet kuluivat pääasiassa farmisarjoissa, AHL:ssä ja IHL:ssä. Hän ehti edustaa neljän vuoden aikana kolmea eri AHL-seuraa, Carolina Monarchsia, Beast of New Havenia ja Kentucky Thoroughbladesia, sekä yhtä IHL-seuraa, Houston Aerosia. NHL-debyyttinsä hän pääsi tekemään kaudella 1998–1999, jolla hän pelasi Panthersissa viisi runkosarjaottelua tehden yhden syöttöpisteen. Seuraavalla kaudella hän puki Panthers-paidan 13:een otteluun, joissa syntyi kuusi tehopistettä, maali ja viisi syöttöpistettä. Maaliskuussa 2000, juuri ennen NHL:n siirtorajan umpeutumista, Florida kauppasi Kuban Calgary Flamesiin, joka antoi vaihdossa hyökkääjä Rocky Thompsonin. Vain kolme kuukautta siirron jälkeen tulokasseura Minnesota Wild poimi Kuban riveihinsä NHL:n laajennusvaraustilaisuudessa. 

Siirtyminen Minnesotaan merkitsi Kuballe läpimurtoa NHL:ssä. Hän pelasi kaudella 2000–2001 75 runkosarjaottelua ja teki 30 tehopistettä (yhdeksän maalia ja 21 syöttöpistettä) ollen joukkueensa toiseksi eniten pisteitä tehnyt puolustaja Ľubomír Sekerášin jälkeen. Hän jatkoi Wildissa vielä neljä seuraavaa kautta (työsulkukauden 2004–2005 hän jätti kokonaan väliin) ja oli kolmesti joukkueensa eniten pisteitä tehnyt puolustaja. Vuonna 2004, kauden 2003–2004 aikana, Kuba osallistui NHL:n tähdistöotteluun läntisen konferenssin joukkueessa.

Heinäkuussa 2006 Kuba siirtyi vapaana pelaajana Tampa Bay Lightningiin kolmivuotisella sopimuksella. Tampa Bayssä hän pelasi lopulta kaksi kautta. Hänet kaupattiin elokuussa 2008, ennen kauden 2008–2009 alkua, Ottawa Senatorsiin. Ottawa sai kaupassa lisäksi puolustaja Alexandre Picardin ja ensimmäisen kierroksen varausvuoron varaustilaisuudessa 2009. Tampa Bayhin siirtyi puolustaja Andrej Meszároš.

Ottawassa Kuba pelasi neljä kautta. Hän teki kaudella 2008–2009 NHL-uransa ennätyspisteet, 40 tehopistettä (kolme maalia ja 37 syöttöpistettä) 71:ssä runkosarjaottelussa, ja oli joukkueensa neljänneksi paras pistemies sekä eniten pisteitä tehnyt puolustaja. Hän oli joukkueensa eniten pisteitä tehnyt puolustaja myös kaudella 2009–2010, vaikka oli sivussa suuren osan kaudesta loukkaantumisten vuoksi, mutta kausi 2010–2011 oli hänelle vaikea. Hän teki jälkimmäisellä vain 16 tehopistettä (kaksi maalia ja 14 syöttöpistettä) ja hänen lukemansa plus-miinus-tilastossa oli hänen uransa heikoin, -26. Kaudella 2011–2012 hän kykeni kuitenkin parantamaan peliään: hän tuplasi pistemääränsä edelliskauteen verrattuna ja saavutti uransa parhaan plus-miinus-lukeman, +26. Hän pelasi tuolla kaudella kauden päätteeksi James Norris Memorial Trophylla palkitun Erik Karlssonin puolustajaparina.

Heinäkuussa 2012 Kuba palasi NHL-uransa ensimmäiseen seuraan tekemällä kaksivuotisen sopimuksen Florida Panthersin kanssa.

Kuba edusti maataan ensimmäisen kerran arvokisoissa MM-kisoissa 2001. Tšekki voitti kisoista kultaa ja Kuba pelasi yhdeksän ottelua tehoin 1+1. Hän on pelannut MM-kisoissa myös vuosina 2002 ja 2008. Vuonna 2006 hän kuului Tšekin pronssia voittaneeseen joukkueeseen Torinon olympialaisten jääkiekkoturnauksessa. Kuba pelasi turnauksessa kahdeksan ottelua tehden yhden maalin. Hän pelasi myös vuoden 2010 Vancouverin olympialaisten jääkiekkoturnauksessa.

Lähteet
-------

* Filip Kuba *Elite Prospects*. Everysport Media Group AB.  (englanniksi)
* Filip Kuba Legends of Hockey -sivustolla (englanniksi)

### Viitteet

1. 1 2 3  Filip Kuba *Elite Prospects*. Everysport Media Group AB.  (englanniksi)
2. 1 2 3  Legends of Hockey
3. ↑  2000-01 Minnesota Wild roster and statistics *hockeydb.com*. Viitattu 2.7.2012. (englanniksi)
4. ↑  2001-02 Minnesota Wild roster and statistics *hockeydb.com*. Viitattu 2.7.2012. (englanniksi)
5. ↑  2002-03 Minnesota Wild roster and statistics *hockeydb.com*. Viitattu 2.7.2012. (englanniksi)
6. ↑  2003-04 Minnesota Wild roster and statistics *hockeydb.com*. Viitattu 2.7.2012. (englanniksi)
7. ↑  2004 NHL All-Star Game Rosters *Hockey-Reference.com*. Viitattu 2.7.2012. (englanniksi)
8. ↑  LIGHTNING SIGN ALL-STAR DEFENSEMAN FILIP KUBA *tampabaylightning.com*.  2.7.2006. Tampa Bay Lightning. Viitattu 2.7.2012. (englanniksi)
9. ↑  Bulletin: Senators Trade Meszaros to Tampa for Kuba, Picard and Draft Pick *ottawasenators.com*.  29.8.2008. Ottawa Senators Hockey Club. Viitattu 2.7.2012. (englanniksi)
10. ↑  2008-09 Ottawa Senators roster and statistics *hockeydb.com*. Viitattu 2.7.2012. (englanniksi)
11. ↑  2009-10 Ottawa Senators roster and statistics *hockeydb.com*. Viitattu 2.7.2012. (englanniksi)
12. ↑  Filip Kuba *TSN.ca*. Bell Media. Viitattu 2.7.2012. (englanniksi)
13. ↑  Filip Kuba a perfect fit for Erik Karlsson on Ottawa Senators' defence *NHL.com*.  30.3.2012. National Hockey League. Viitattu 2.7.2012. (englanniksi)
14. ↑  Panthers Agree to Two-Year Contract with D Filip Kuba *FloridaPanthers.com*.  1.7.2012. Florida Panthers. Viitattu 2.7.2012. (englanniksi)

Aiheesta muualla
----------------

* Filip Kuba The Internet Hockey Databasessa (englanniksi)